Brandstofverligting winkArgieffoto Die Automobiel-Assosiasie (AA) het Vrydag gesê hy verwag ŉ daling in brandstofpryse wanneer die departement van minerale hulpbronne en energie die pryse vir Mei bekend maak. “Die wisselkoers het verstewig teenoor die Amerikaanse dollar en internasionale petroleumpryse, wat in die eerste twee weke van April effens gestyg het, het sedertdien weer gestabiliseer,” het die AA gesê. As gevolg hiervan sal verbruikers moontlik ŉ blaaskans kry ná ŉ vlaag stygings vroeër vanjaar. Maroela Media het vroeër berig dat die petrolprys vroeër vandeesmaand die hoogste nóg in Suid-Afrika was. Petrol sal na verwagting in Mei sowat 13 sent per liter goedkoper wees, terwyl diesel met 32 sent per liter sal daal en paraffien met 23 sent. “Suid-Afrikaners wat paraffien in veral die winter gebruik vir beligting, verhitting en om mee te kook, sal ongetwyfeld bly wees oor hierdie nuus.” Die AA sê hy hoop ook dat die bestendigheid verdere verligting vir verbruikers op kort en mediumtermyn sal bring.